PMIndiaData/PMIndiaSum huggingface dataset:
மத்திய அரசின் திட்டமான தேசிய ஆயுஷ் இயக்கத்தை (என்.ஏ.எம்.) 01.04.2017 முதல் 31.03.2020 வரை தொடர மத்திய அமைச்சரவை ஒப்புதல்

சிறப்பு அம்சங்கள்: குறைந்த செலவிலான ஆயுஷ் சேவைகள் உலகளாவிய அளவில் அணுகச்செய்யும் நோக்கத்துடன் ஆயுஷ் அமைச்சகத்தால் என்.ஏ.எம். இயக்கம் நடைமுறைப்படுத்தப்பட்டு வருகிறது. அதன் இதர நோக்கங்கள்:- ஆயுஷ் மருத்துவமனைகள் மற்றும் மருந்தகங்கள் மேம்படுத்துதல் ஆரம்ப சுகாதார மையங்களில் ஆயுஷ் வசதிகளை ஏற்படுத்துதல் சமூக சுகாதார மையங்கள் மற்றும் மாவட்ட மருத்துவமனைகள் ஆயுஷ் கல்வி நிறுவனங்கள், மாநில அரசு ஆயுஷ் மருந்தகங்களை மேம்படுத்துவதன் மூலம் மாநில அளவில் நிறுவனத் திறனை பலப்படுத்துதல் மருந்து உரிம ஆய்வகங்கள் மற்றும் ஆயுஷ் அமலாக்க நுணுக்கம், தரமான மூலப் பொருட்களை தொடர்ந்து விநியோகிக்கும் வகையில் நல்ல வேளாண் நடைமுறைகளைப் பின்பற்றி மூலிகைச் செடிகள் பயிரிடப்படுவதை ஆதரித்தல் மற்றும் மூலிகை செடிகள் சேமிப்பு மற்றும் சந்தைப்படுத்தலுக்குத் தேவையான உள்கட்டமைப்புகளை உருவாக்குதல், நாட்டில் குறிப்பாக பாதிக்கப்பட்ட பகுதிகள் மற்றும் உள்ளடங்கிய பகுதிகளில் ஆயுஷ் சுகாதார சேவைகள்/கல்வி அளிக்க மாநிலங்கள்/யூனியன் பிரதேசங்கள் எடுக்கும் முயற்சிகளுக்கு ஆதரவு அளிப்பதன் மூலம் சுகாதார சேவைகளில் உள்ள இடைவெளியை என்.ஏ.எம். போக்குகிறது. என்.ஏ.எம். கீழ் இத்தகைய பகுதிகளின் குறிப்பிடத்தக்க தேவைகள் மற்றும் அவற்றின் வருடாந்திர திட்டங்களுக்கு அதிக ஆதாரங்களும் அளிக்க சிறப்புக் கண்ணோட்டம் அளிக்கப்படுகிறது. இந்த இயக்கத்தின் கிடைக்கக்கூடிய வெளிப்பாடுகள் வருமாறு: ஆயுஷ் சேவைகளை அளிக்கும் சுகாதார வசதிகளின் எண்ணிக்கை அதிகரிக்கப்பட்டு மற்றும் மருந்துகளும் பயிற்சி பெற்ற மனித ஆற்றலும் கிடைக்கச் செய்து ஆயுஷ் சுகாதார சேவைகளை சிறப்பான முறையில் அணுகச் செய்யப்பட்டுள்ளது. ஆயுஷ் கல்வி நிறுவனங்களின் எண்ணிக்கை விரிவுபடுத்தப்பட்டதன் மூலம் ஆயுஷ் கல்வி மேம்பாடு iii. கடுமையான அமலாக்க நுணுக்கத்துடன் இணைந்து தரமான ஆயுஷ் மருந்துகள் பரிசோதனை ஆய்வகங்கள் மற்றும் அதிக எண்ணிக்கையிலான ஆயுஷ் மருந்தகங்கள் மூலம் தரமான மருந்து கிடைப்பது மேம்படுத்தப்பட்டது யோகா மற்றும் நேச்சுரோபதி எனப்படும் இயற்கை மருத்துவம் நோய் தடுப்பு மருத்துவ முறையாக திகழ்வதற்கான அதிகரிக்கப்பட்ட விழிப்புணர்வு மற்றும் ஏற்பு அதிகரித்து வரும் மூலிகை மூலப் பொருட்களின் உள்நாட்டு தேவையை எதிர்கொள்ளவும், ஏற்றுமதியை மேம்படுத்தவும் ஆதரவு பின்னணி: நோய் நிவாரணம் மற்றும் நோய் தடுப்பு ஆகியவற்றின் இந்திய அறிவாற்றலின் புதையல்களான இந்தியாவின் பாரம்பரிய மருத்துவ முறைகளான ஆயுர்வேதா, சித்தா, யுனானி மற்றும் ஹோமியோபதி ஆகியவற்றின் மீது இந்தியாவின் ஈடிணையற்ற பாரம்பரியத்தை உருவாக்க தேசிய ஆயுஷ் இயக்கம் விரும்புகிறது. இந்தியாவின் மருத்துவ முறைகளில் உள்ள நேர்மறையான சிறப்பம்சங்களான பரவல், இணக்கம், அணுகத்தக்கது, குறைந்த விலை ஆகியவை அனைவராலும் ஏற்கப்பட்டுள்ளது. இதன் குறைந்த செலவு, மற்றும் அதிகரித்து வரும் பொருளாதார மதிப்பு, ஆகியவை நமது பெரும்பாலான மக்களுக்கு தேவையான சுகாதார பராமரிப்பை இது அளிக்கும்.
அண்டார்ட்டிக்காவில் வின்சன் மலையேறச் செல்லும்  ஆருனிமா சின்ஹாவிடம் மூவண்ணக் கொடியைப் பிரதமர் ஒப்படைத்தார்.

அண்டார்ட்டிக்காவில் வின்சன் மலையேற்றத்தைத் தொடங்குவதற்கு அடையாளமாக ஆருனிமா சின்ஹாவிடம் மூவண்ணக் கொடியைப் பிரதமர் திரு. நரேந்திர மோடி இன்று (12.12.2018) ஒப்படைத்தார். எவரெஸ்ட் சிகரத்தில் ஏறிய முதலாவது பெண் மாற்றுத்திறனாளியான திருமிகு. ஆருனிமா சின்ஹா புதுதில்லியில் பிரதமரை சந்தித்து அண்டார்ட்டிக்காவில் தாம் மேற்கொள்ளவிருக்கும் மலையேற்றம் குறித்து எடுத்துரைத்தார். மனம் கவரும் அவரது சாதனைகளுக்காகப் பாராட்டுத் தெரிவித்த திரு.மோடி, தற்போதைய அவரின் முயற்சிக்காக தமது நல்வாழ்த்துக்களைத் தெரிவித்தார். ஏற்கெனவே ஐந்து கண்டங்களில் உள்ள மிக உயர்ந்த சிகரங்களில் ஏறி, வெற்றி கண்ட ஆருனிமா சின்ஹா இத்தகைய அளப்பரிய சாதனையை நிகழ்த்திய முதலாவது பெண் மாற்றுத்திறனாளி என்ற பெருமையைப் பெறுகிறார்.
கேல் ரத்னா விருது இனிமேல், மேஜர் தியான் சந்த் கேல் ரத்னா விருது என அழைக்கப்படும் : பிரதமர்

கேல் ரத்னா விருதுக்கு, மேஜர் தியான் சந்த் பெயரை சூட்ட வேண்டும் என, நாடு முழுவதும் மக்களிடமிருந்து பல வேண்டுகோள்கள் பெறப்பட்டன என பிரதமர் திரு நரேந்திர மோடி கூறினார். அவர்களின் உணர்வுகளுக்கு மதிப்பளித்து, கேல் ரத்னா விருது, இனிமேல் மேஜர் தியான் சந்த் கேல் ரத்னா விருது என அழைக்கப்படும் என அவர் கூறினார். இந்தியாவுக்கு பெருமை சேர்த்த முன்னணி விளையாட்டு வீர்களில், மேஜர் தியான் சந்தும் ஒருவர் என பிரதமர் மேலும் கூறினார். நமது நாட்டின் மிக உயரிய விளையாட்டு விருதுக்கு, அவரது பெயர் சூட்டப்படுவது பொருத்தமானது. பிரதமர் தனது தொடர் சுட்டுரைகளில் கூறியதாவது; ‘‘ ஆண்கள் மற்றும் பெண்கள் ஹாக்கி அணியின் மிகச்சிறப்பான செயல்பாடு நமது ஒட்டு மொத்த தேசத்தின் கற்பனையை கவர்ந்துள்ளது. ஹாக்கி விளையாட்டை நோக்கி புதுமையான ஆர்வம், நாடு முழுவதும் எழுந்துள்ளது. இது எதிர்காலத்துக்கு மிகவும் நேர்மறையான அறிகுறியாக இருக்கிறது. கேல் ரத்னா விருதுக்கு, மேஜர் தியான் சந்த் பெயரை சூட்ட வேண்டும் என நாடு முழுவதும் மக்களிடமிருந்து பல வேண்டுகோள்களை நான் பெற்றுள்ளேன். அவர்களின் கருத்துக்களுக்கு நன்றி. அவர்களின் உணர்வுகளுக்கு மதிப்பளித்து, கேல் ரத்னா விருது, இனிமேல் மேஜர் தியான் சந்த் கேல் ரத்னா விருது என அழைக்கப்படும்! ஜெய்ஹிந்த்! இந்தியாவுக்கு பெருமை சேர்த்த முன்னணி விளையாட்டு வீரர்களில், மேஜர் தியான் சந்தும் ஒருவர். நமது நாட்டின் மிக உயர்ந்த விளையாட்டு விருதுக்கு, அவரது பெயர் சூட்டப்படுவது பொருத்தமானது.
பிரதமர் திரு நரேந்திர மோடி, போலந்து அதிபர் திரு ஆன்ட்ரஸெஜ் துடா ஆகியோர் இடையிலான தொலைபேசி உரையாடல்

பிரதமர் திரு நரேந்திர மோடி இன்று போலந்து அதிபர் திரு ஆன்ட்ரஸெஜ் துடாவை தொலைபேசியில் தொடர்பு கொண்டு பேசினார். உக்ரைனிலுள்ள இந்தியர்கள் இடம் பெயர்ந்து வரும்போது அவர்களுக்கு விசா தளர்வுகள் அளித்து, அவர்கள் இந்தியா திரும்ப உதவியதற்காக போலந்து அதிபருக்கு பிரதமர் நன்றி தெரிவித்தார். இந்த கடினமான சூழ்நிலையில் போலந்து மக்கள் இந்தியர்களிடம் காட்டிய அன்புக்கும் அவர் நன்றியை தெரிவித்தார். 2001-ம் ஆண்டு குஜராத் பூகம்பத்தின்போது போலந்து அளித்த உதவியை நினைவு கூர்ந்த பிரதமர், இரு நாடுகளுக்குமிடையே நிலவி வரும் பாரம்பரிய நட்புறவை சுட்டிக்காட்டினார். உக்ரைனிலிருந்து, போலந்து வந்த இந்தியர்களை திரும்ப அழைத்து வருவதற்காக, மத்திய சாலைப் போக்குவரத்து மற்றும் நெடுஞ்சாலைத் துறை இணையமைச்சர் ஜென்ரல் வி.கே. சிங்கை போலந்துக்கு தமது சிறப்புத் தூதராக அனுப்பி வைத்துள்ளதை போலந்து அதிபரிடம் தெரிவித்தார். உக்ரைனில் நடைபெற்று வரும் வன்முறையை கைவிட்டு, போர் நிறுத்தத்தை மேற்கொண்டு பேச்சுவார்த்தைக்கு திரும்ப வேண்டுமென்ற இந்தியாவின் தொடர் வேண்டுகோளையும் பிரதமர் வெளியிட்டார். நாடுகளின் இறையாண்மை மற்றும் பிராந்திய ஒருமைப்பாட்டுக்கு மதிப்பு கொடுத்து முக்கியத்துவம் அளிக்க வேண்டும் எனவும் பிரதமர் மோடி வலியுறுத்தினார்.
இடம் பெயர்ந்தோர் / சிக்கித் தவிக்கும் இடம் பெயர்ந்தோருக்கு உணவு தானியங்களை ஒதுக்க சுய-சார்பு இந்தியா தொகுப்புக்கு அமைச்சரவை ஒப்புதல் அளித்தது

சுமார் 8 கோடி இடம் பெயர்ந்தோர் / சிக்கித் தவிக்கும் இடம் பெயர்ந்தோருக்கு, இரு மாதங்களுக்கு (மே மற்றும் ஜூன், 2020) இலவசமாக மாதத்துக்கு தலா 5 கிலோ உணவு தானியங்களை மத்தியத் தொகுப்பில் இருந்து வழங்குவதற்கு பிரதமர் திரு. நரேந்திர மோடி தலைமையிலான மத்திய அமைச்சரவை பின்தேதியிட்டு ஒப்புதல் அளித்துள்ளது. இதற்கு உணவு மானியமாகத் தோராயமாக ரூ 2,982.27 கோடி தேவைப்படும். மேலும், மாநிலங்களுக்கிடையேயான போக்குவரத்து செலவு, கையாளும் செலவு, விற்பனையாளர் லாபம்/ கூடுதல் விற்பனையாளர் லாபம் ஆகியவற்றுக்குத் தேவைப்படும் ரூ 127.25 கோடியையும் மத்திய அரசே முழுவதும் ஏற்றுக் கொள்ளும். எனவே, இந்திய அரசின் மொத்த மானியம் ரூ 3,109.52 கோடி என மதிப்பிடப்படுகிறது. கொவிட்-19 மூலமாக ஏற்பட்டுள்ள பொருளாதார சிக்கலினால் பாதிக்கப்பட்டுள்ள இடம் பெயர்ந்தோர் / சிக்கித் தவிக்கும் இடம் பெயர்ந்தோரின் துன்பங்களை இந்த ஒதுக்கீடு குறைக்கும்.
பிரதமர் தலைமையில், லக்னோவில் 5 பிப்ரவரி 2020 அன்று பாதுகாப்பு கண்காட்சி 2020 தொடக்க விழா

பிரதமர் திரு.நரேந்திர மோடி தலைமையில், பாதுகாப்பு கண்காட்சி(DefExpo) 2020 தொடக்கவிழா, உத்தரப்பிரதேச மாநிலம் லக்னோவில், 5 பிப்ரவரி 2020 அன்று நடைபெறவுள்ளது. இரண்டு ஆண்டுகளுக்கு ஒருமுறை நடத்தப்பட்டு வரும், பிரம்மாண்ட பாதுகாப்புக் கண்காட்சி 11-ஆவது முறையாக நடைபெறவுள்ளது. ஆயிரத்திற்கும் மேற்பட்ட உள்நாட்டு மற்றும் சர்வதேச நிறுவனங்கள் இந்தக் கண்காட்சியில் பங்கேற்று, தங்களது உற்பத்திப் பொருட்களை காட்சிக்கு வைக்கவுள்ளன, இந்தியாவில் இதுவரை நடத்தப்பட்ட பாதுகாப்புக் கண்காட்சிகளில் இதுவே மிகப்பெரியதாகும். இந்த ஆண்டு கண்காட்சியின் மையக்கருத்து, ‘இந்தியா: வேகமாக உருவெடுத்துவரும் பாதுகாப்பு சாதன உற்பத்திக் கேந்திரம்’ என்பதாகும். பாதுகாப்புத் துறையில் முன்னணியில் உள்ள தொழில்நுட்பங்களை ஒரே குடையின்கீழ் கொண்டுவந்து, அரசு, தனியார் உற்பத்தியாளர்கள் மற்றும் புதிய தொழில் தொடங்குவோருக்கு எண்ணற்ற வாய்ப்புகளை வழங்குவதே இதன் நோக்கமாகும். நாட்டின் வான்வெளி, ராணுவம் மற்றும் பாதுகாப்புத் தேவைகளை இந்தக் கண்காட்சி ஒட்டுமொத்தமாகப் பூர்த்தி செய்யும். கண்காட்சியின் துணை மையக் கருத்து, ‘பாதுகாப்புத் துறையை டிஜிட்டல் முறைக்கு மாற்றியமைத்தல்’ என்பதாகும். எதிர்காலத்தில் ஏற்படும் போர்கள் புதிய தொழில்நுட்பத்தின் அடிப்படையில் அமையக்கூடும் என்பதால், அதனுடன் தொடர்புடைய அம்சங்களுக்கு முக்கியத்துவம் அளிக்கும் வகையில் இந்த ஏற்பாடு செய்யப்பட்டுள்ளது. தொடக்க விழாவிற்குப் பிறகு, பிரதமர் திரு.நரேந்திர மோடி, கண்காட்சியில் இடம்பெறும் இந்தியா மற்றும் உத்தரப்பிரதேச அரங்குகளை பார்வையிட உள்ளார். ‘இந்தியா அரங்கு’ சிறு மற்றும் நடுத்தரத் தொழில்கள் / குறு, சிறு, நடுத்தரத் தொழில் நிறுவனங்கள் உட்பட பொதுத்துறை மற்றும் தனியார் நிறுவனங்களுக்கு இடையேயான நெருங்கிய ஒத்துழைப்பைப் பிரதிபலிப்பதுடன், அடுத்த கட்ட புதுமை கண்டுபிடிப்பு சூழல் குறித்தும் விளக்குவதாக இருக்கும். உத்தரப்பிரதேச அரங்கு, அம்மாநிலத்தின் தொழில்திறன் மற்றும் ஏராளமான வளங்களை, அம்மாநிலத்தில் அடையாளம் காணப்பட்ட பாதுகாப்புத் தொழில் வழித்தடத்தை முதலீட்டாளர்களுக்கு எடுத்துரைப்பதாக இருக்கும். உத்தரப்பிரதேச அரசும், மாநிலத்தின் கலாச்சாரப் பாரம்பரிய செழுமையை பிரதிபலிக்கும் பல்வேறு கலாச்சார நிகழ்ச்சிகளுக்கு ஏற்பாடு செய்துள்ளது. கண்காட்சி வளாகத்தில் ஏற்பாடு செய்யப்பட்டுள்ள சிறப்பு கொட்டகை நகரில் பார்வையாளர்களுக்கும், அரிய அனுபவம் காத்திருக்கிறது. இரண்டு அரங்குகளையும் பார்வையிட்ட பிறகு, தரையில் இயங்கும் கவச ஊர்திகள், விமானவியல் நிறுவனங்களின் சாகசப் பயிற்சிகள் மற்றும் கடலோரப் பாதுகாப்பு அமைப்புகளின் செயல் விளக்கங்களுக்கும் தலைமையேற்று பிரதமர் பார்வையிட உள்ளார். பாதுகாப்புக் கண்காட்சி 2020-ல் 70-க்கும் மேற்பட்ட நாடுகள் பங்கேற்கக் கூடும் என எதிர்பார்க்கப்படுவதுடன், பெரிய அளவிலான சர்வதேச பாதுகாப்பு கண்காட்சிகளில் ஒன்றாகவும் அமையும். இந்தக் கண்காட்சியின் போது, பெருமளவிலான புரிந்துணர்வு ஒப்பந்தங்கள் கையெழுத்தாவதுடன், புதிய தொழில் ஒத்துழைப்புகளுக்கும் வழிவகுக்கும் என எதிர்பார்க்கப்படுகிறது.
துணிகர மூலதனம் மற்றும் தனியார் பங்கு நிறுவன பிரதிநிதிகளுடன் வட்ட மேஜை கலந்துரையாடல் நடத்திய பிரதமர்

துணிகர மூலதனம் மற்றும் தனியார் பங்கு நிறுவன பிரதிநிதிகளுடன், பிரதமர் திரு நரேந்திர மோடி, லோக் கல்யாண் மார்கில் 17.12.2021 அன்று வட்டமேஜை கலந்துரையாடல் நடத்தினார். நாட்டின் முதலீட்டுச் சூழலை மேம்படுத்த பிரதமர் திரு நரேந்திர மோடி தொடர் முயற்சிகளை மேற்கொண்டு வருகிறார். கடந்த 7 ஆண்டுகளில், அரசு இதற்காக பல்வேறு நடவடிக்கைகளை மேற்கொண்டுள்ளது. இந்தியாவில் தொழில் தொடங்குவதை எளிதாக்கும் நடவடிக்கைகளை மேம்படுத்தவும், மேலும் அதிக மூலதனத்தை ஈர்க்கவும், நாட்டில் சீர்திருத்தங்களை தொடர்ந்து முன்னெடுத்துச் செல்வது குறித்தும் பிரதமர் ஆலோசனை கோரினார். கூட்டத்தில் பங்கேற்ற பிரதிநிதிகள் தெரிவித்த நடைமுறை சாத்தியமான ஆலோசனைகளுக்கு பாராட்டுத் தெரிவித்த அவர், கூட்டத்தில் சுட்டிக்காட்டப்பட்ட பிரச்சினைகள் மற்றும் சவால்களை எதிர்கொள்ள அரசு உறுதிபூண்டிருப்பதாகவும் தெரிவித்தார். மேலும் சீர்திருத்தங்களை கொண்டு வரவும், கட்டமைப்பு வசதிகளை மேம்படுத்துவதற்கான பெருந்திட்டம் போன்ற அம்சங்கள் குறித்தும் அவர் விவாதித்தார். இந்தியாவில் அடிமட்ட அளவில் மேற்கொள்ளப்படும் கண்டுபிடிப்புகள் பற்றி குறிப்பிட்ட அவர், புதிதாக தொழில் தொடங்குவதற்கான சூழலை ஊக்குவிப்பது குறித்தும் கேட்டறிந்தார். மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1782820
ஆப்கானிஸ்தானில் நடந்த பயங்கரவாத தாக்குதலுக்கு பிரதமர் கடும் கண்டனம்

ஆப்கானிஸ்தானில் மஜார்-இ-ஷரீப் நகரில் நடைபெற்ற பயங்கரவாத தாக்குதலுக்கு பிரதமர் திரு. நரேந்திர மோடி கடும் கண்டனம் தெரிவித்துள்ளார். “மஜார்-இ-ஷரீப் நகரில் நடந்த கோழைத்தனமான தாக்குதலுக்கு கடுமையான கண்டனத்தைத் தெரிவித்துக் கொள்கிறேன். தங்களுடைய பாசத்துக்குரியவர்களை இழந்து வாடும் குடும்பத்தினருக்காக பிரார்த்தனை செய்வதுடன், இரங்கல்களைத் தெரிவித்துக் கொள்கிறேன்” என்று பிரதமர் கூறியுள்ளார்.
உலக உயிரி எரிபொருள் தின நிகழ்ச்சியில் பிரதமர் உரை

உலக உயிரி எரிபொருள் தினத்தை ஒட்டி புதுதில்லியில் நடைபெற்ற நிகழ்ச்சியில் பிரதமர் திரு நரேந்திர மோடி உரையாற்றினார். விவசாயிகள், விஞ்ஞானிகள், தொழில்முனைவோர், மாணவர்கள், அரசு அதிகாரிகள், சட்டமன்ற, நாடாளுமன்ற உறுப்பினர்கள் ஆகிய பல்வேறு தரப்பினர் கலந்து கொண்ட கூட்டத்தில் பேசிய அவர், 21-ம் நூற்றாண்டில், உயிரி எரிபொருட்கள் இந்தியாவுக்கு புதிய ஊக்கத்தை அளிக்க முடியும் எனத் தெரிவித்தார். பயிர்களிலிருந்து தயாரிக்கப்படும் எரிபொருள், கிராமங்கள், நகரங்களில் வசிக்கும் மக்களின் வாழ்க்கையை மாற்றியமைக்கக் கூடியது என்று அவர் கூறினார். திரு அடல் பீஹாரி வாஜ்பாய் பிரதமராக இருந்த போது உயிரி எரிபொருளில் இருந்து எத்தனால் தயாரிக்கும் திட்டம் முன்னெடுக்கப்பட்டதாக அவர் கூறினார். 2014-ம் ஆண்டுக்கு பின்னர், எத்தனால் கலப்புத்திட்டத்திற்கான வழிமுறைகள் வகுக்கப்பட்டன. விவசாயிகளுக்கு இதன் மூலம் பயன் கிடைப்பதுடன், கடந்த ஆண்டில் ரூ.4,000 கோடி அளவுக்கு அந்நியச் செலாவணியை சேமிக்க முடிந்ததாக பிரதமர் தெரிவித்தார். அடுத்த 4 ஆண்டுகளில் இந்த இலக்கு ரூ.12,000 கோடியாக நிர்ணயிக்கப்பட்டுள்ளது. உயிரிக்கழிவை உயிரி எரிபொருளாக மாற்றும் முயற்சியில் மத்திய அரசு கணிசமான அளவுக்கு முதலீடு செய்துவருவதாக பிரதமர் தெரிவித்தார். 12 நவீன சுத்திகரிப்பு ஆலைகளை நிறுவ திட்டமிடப்பட்டுள்ளதாகவும், அதிக அளவில் வேலைவாய்ப்புகளை இதன் மூலம் உருவாக்க முடியும் என்றும் அவர் கூறினார். ஜன்தன், வன்தன், கோபர்தன் ஆகிய திட்டங்கள் ஏழை, எளிய மக்கள், பழங்குடியினர், விவசாயிகள் ஆகியோரின் வாழ்க்கையை மாற்றியமைக்க பேருதவி புரிந்துள்ளதாக பிரதமர் குறிப்பிட்டார். உயிரி எரிபொருட்கள் ஆற்றலை உருவாக்கும் முயற்சி, மாணவர்கள்,ஆசிரியர்கள், விஞ்ஞானிகள், தொழில்முனைவோர், மக்கள் ஆகியோரின் பங்கேற்புடன் மட்டுமே நிறைவேற முடியும் என்று அவர் தெரிவித்தார். கிராமப்பகுதிகளுக்கு உயிரி எரிபொருளின் பயன்களை கொண்டுச் செல்ல அனைவரும் உதவ வேண்டும் என்று அவர் வலியுறுத்தினார். “உயிரி எரிபொருட்கள் குறித்த தேசிய கொள்கை 2018” என்னும் கையேட்டை பிரதமர் வெளியிட்டார். பரிவேஷ் என்னும் ஒற்றைச்சாளர மையத்தையும் அவர் தொடங்கி வைத்தார்.
பார்வைத் திறன் குறைபாடு உடையவர்கள் பயன்படுத்துவதற்கு உகந்த நாணயங்களின் புதிய தொடரை பிரதமர் வெளியிட்டார்

பார்வைத் திறன் குறைபாடு உடையவர்கள் பயன்படுத்துவதற்கு உகந்த நாணயங்களின் புதிய தொடரை புதுதில்லியில் இன்று பிரதமர் திரு.நரேந்திர மோடி வெளியிட்டார். புதிய தொடரின் ஒரு பகுதியாக ரூ.1, ரூ.2, ரூ.5, ரூ.10, ரூ.20 ஆகிய மதிப்பிலான நாணயங்கள் வெளியிடப்பட்டன. பார்வைத் திறன் குறைபாடு உடைய குழந்தைகளுக்கு அழைப்பு விடுக்கப்பட்டு எண் 7, லோக் கல்யாண் மார்கில் நடந்த நிகழ்ச்சியில் இந்த நாணயங்கள் வெளியிடப்பட்டன. இவர்களை வரவேற்பதில் மகிழ்ச்சி தெரிவித்த பிரதமர், அவர்களோடு கலந்துரையாடுவதற்கான வாய்ப்பு கிட்டியதற்காக அவர்களுக்கு நன்றி தெரிவித்தார். புதிய தொடரை வெளியிட்ட பிரதமர், “அடைய வேண்டிய இலக்கு, பலன்கள் கடைக்கோடி நபரையும் சென்றடைதல்” என்கிற தொலைநோக்கால், தமது அரசு வழிகாட்டப்படுவதாகக் கூறினார். அந்தத் தொலைநோக்கு பார்வையை கருத்தில் கொண்டு நாணயங்களின் புதிய தொடர் வடிவமைக்கப்பட்டு வெளியிடப்பட்டதாக அவர் கூறினார். பல வேறுபட்ட தன்மைகளைக் கொண்ட புழக்கத்தில் உள்ள புதிய நாணயங்கள் பார்வைத் திறன் குறைபாடு உடையவர்களுக்கு உதவியாக இருக்கும் என்று பிரதமர் கூறினார். நாணயங்களின் புதிய தொடர் பார்வை குறைபாடு உடையவர்களுக்கு உதவிட வழிவகுப்பதோடு அவர்களிடையே தன்னம்பிக்கையை உருவாக்கும் என்றார் பிரதமர். மாற்றுத்திறன் கொண்ட சமுதாயத்தினரின் நன்மைக்காக மத்திய அரசு மேற்கொண்டுள்ள பல்வேறு திட்டங்களை பிரதமர் குறிப்பிட்டார். ஒவ்வொரு திட்டமும் மாற்றுத்திறன் கொண்டவர்களின் பயன்பாட்டிற்கு உகந்ததாக இருக்க வேண்டும் என்ற நல்லெண்ணம் மத்திய அரசுக்கு இருப்பதாக அவர் கூறினார். சிறந்த முறையில் வடிவமைத்ததற்காக, தேசிய வடிவமைப்பு நிறுவனத்திற்கும், நாணயங்களை அறிமுகம் செய்ததற்கு இந்திய பாதுகாப்பு அச்சடிப்பு மற்றும் நாணய உருவாக்கக் கழகத்திற்கும், நிதியமைச்சகத்திற்கும் பிரதமர் நன்றி தெரிவித்தார். பிரதமருடனான கலந்துரையாடலின்போது நாணயங்களின் புதிய தொடரை அறிமுகப்படுத்தியதற்காக குழந்தைகள் பிரதமருக்கு நன்றி தெரிவித்தனர். இந்த நாணயங்கள் தங்களது அன்றாட வாழக்கையை மேலும் எளிமைப்படுத்தும் என்றும் அவர் கூறினர். பார்வைத்திறன் குறைபாடு உடையவர்கள் நாணயங்களை பயன்படுத்துவதை மேலும் எளிமையாக்குவதற்கு பல்வேறு புதிய கூறுகள் சேர்க்கப்பட்டுள்ளன. குறைந்த மதிப்பிலான நாணயங்களிலிருந்து உயர் மதிப்பிலான நாணயங்கள் வரை அவற்றின் அளவும் எடையும் வேறுபடுமாறு அமைக்கப்பட்டிருக்கின்றன. புதிதாக உருவாக்கம் கொள்ளப்பட்டுள்ள 20 ரூபாய் நாணயம் 12 பக்கங்களைக் கொண்டதாகவும் ரம்பப் பற்கள் இல்லாததாகவும் இருக்கும். மற்ற நாணயங்கள் வட்ட வடிவம் கொண்டவையாக இருக்கும். நிதியமைச்சர் திரு.அருண்ஜேட்லி, நிதித்துறை இணையமைச்சர் திரு.பொன்.ராதாகிருஷ்ணன் ஆகியோரும் இந்நிகழ்ச்சியில் கலந்து கொண்டனர்.
ஹோமியோபதிக்கான தேசிய ஆணைய மசோதா 2019-ல் அதிகாரப்பூர்வ திருத்தங்களுக்கான யோசனைகளுக்கு அமைச்சரவை ஒப்புதல் அளித்துள்ளது

1973-ன் ஹோமியோபதி மத்திய கவுன்சில்(ஹெச்.சி.சி.) சட்டத்தில் திருத்தம் செய்யப்பட்ட ஹோமியோபதிக்கான தேசிய ஆணைய மசோதா 2019-ல் அதிகாரபூர்வ திருத்தங்களுக்கான யோசனைகளுக்குப் பிரதமர் திரு. நரேந்திர மோடி தலைமையில் நடைபெற்ற அமைச்சரவை ஒப்புதல் அளித்துள்ளது. தற்போது இம்மசோதா மாநிலங்களவையில் நிலுவையில் உள்ளது. • ஹோமியோபதி மருத்துவக் கல்வியில் தேவைப்படும் சீர்திருத்தங்களை உறுதிசெய்வது, • பொதுமக்களின் நலன்களைப் பாதுகாக்க வெளிப்படைத் தன்மையையும், பதில் சொல்லும் கடமையையும் கொண்டிருப்பது. நாட்டின் அனைத்துப் பகுதிகளிலும் குறைந்த செலவில் சுகாதார சேவைகளை இந்த ஆணையம் மேம்படுத்தும் என்பதாகத் திருத்தங்கள் இருக்கும். பின்னணி ஹோமியோபதிக்கான மத்தியப் பதிவையும், இதுதொடர்பான விஷயங்களையும் பராமரிக்க, ஹோமியோபதிக்கான கல்வி மற்றும் நடைமுறையை முறைப்படுத்த, ஹோமியோபதிக்கான மத்தியக் கவுன்சிலை அமைக்க, ஹோமியோபதி மத்தியக் கவுன்சில் (ஹெச்.சி.சி.) சட்டம் 1973 இயற்றப்பட்டது. இந்திய மருத்துவக் கவுன்சில் சட்டம், 1956 மாதிரியுடன் இந்த சட்டம் உள்ளது. விரிவான செயல்பாடுகள், அமைப்பு விதிகள், முறைப்படுத்தும் அதிகாரங்கள் ஆகியவை இந்திய மருத்துவக் கவுன்சிலை ஒத்தவையாக உள்ளன. இந்தச் சட்டம் மருத்துவக் கல்வியின் வளர்ச்சிக்கும், ஹோமியோபதி செயல்பாட்டுக்கும் உறுதியான அடித்தளத்தை அமைத்துள்ளது என்றாலும், இந்தக் கவுன்சில் செயல்பாட்டில் பல்வேறு சிக்கல்கள் இருந்தது அறியப்பட்டது. இதன் விளைவாக, மருத்துவக் கல்வியிலும், தரமான ஹோமியோபதி மருத்துவ சேவைகள் வழங்குவதிலும் பின்னடைவுகள் ஏற்பட்டன.
உத்தர பிரதேசத்தில் நடந்த ரெயில் விபத்தில் இறந்தவர்கள் குடும்பத்தினருக்கு ரூ. 2 லட்சமும் படுகாயம் அடைந்தவர்களுக்கு ரூ. 50 ஆயிரமும் பிரதமர் தேசிய நிவாரண நிதியில் இருந்து வழங்கப்படும்.; பிரதமர் அறிவிப்பு

உத்தர பிரதேசத்தில் நடந்த ரெயில் விபத்தில் இறந்தவர்கள் குடும்பத்தினருக்கு ரூ. 2 லட்சமும் படுகாயம் அடைந்தவர்களுக்கு ரூ. 50 ஆயிரமும் நிவாரண நிதியாக வழங்கப்படும்.என்று பிரதமர் திரு. நரேந்திர மோடி அறிவித்துள்ளார். இந்த நிதி பிரதமர் தேசிய நிவாரண நிதியில் இருந்து வழங்கப்படும். மேலும், ரெயில்வே துறை அறிவித்துள்ள உதவித்தொகையோடு சேர்த்து கூடுதலாக வழங்கப்படும்.
இந்தியா மற்றும் ஜப்பான் இடையே பட்டுப்புழு மற்றும் பட்டு தொழிலில் கூட்டு ஆராய்ச்சிக்கான புரிந்துணர்வு ஒப்பந்தம் குறித்து மத்திய அமைச்சரவையில் தகவல் அளிப்பு

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்தியாவின் மத்திய பட்டு வாரியத்துக்கும் (CSB), ஜப்பானின் தேசிய விவசாய உயிரியல் அறிவியல் கல்வி நிலையத்துக்கும் (NIAS) இடையில், பட்டுப் புழு மற்றும் பட்டுத் தொழிலில் கூட்டு ஆராய்ச்சி மேற்கொள்வது குறித்த புரிந்துணர்வு ஒப்பந்தம் (MoU) குறித்த விவரங்கள் தெவிக்கப்பட்டன. இந்திய பருவநிலைக்கு ஏற்ற இரண்டு தலைமுறைகளுக்கான இனப்பெருக்க வாய்ப்பு மிகுந்த பட்டுப் புழுக்களை உருவாக்குவதற்கான கூட்டு ஆராய்ச்சி தொடங்குவது குறித்து CSB மற்றும் NIAS இடையில் 11.11.2016ல் புரிந்துணர்வு ஒப்பந்தம் கையெழுத்திடப்பட்டது. இந்தப் புரிந்துணர்வு ஒப்பந்தம் அறிவியல் மற்றும் தொழில்நுட்ப இயல்பு கொண்டது. இது இனப்பெருக்க வாய்ப்பு அதிகம் உள்ள பட்டுப்புழுக்களை உருவாக்க உதவியாக இருக்கும். இந்திய பட்டுத் தொழில் உற்பத்தி பெருகவும், அதன் தரம் மேம்படவும் இது உதவிகரமாக இருந்து, பட்டு மற்றும் பட்டுப் பொருட்கள் ஏற்றுமதி அதிகரிக்க வகை செய்வதாக இருக்கும். இந்தப் புரிந்துணர்வு ஒப்பந்தத்தின் தொடர்ச்சியாக, இந்திய ஜவுளி & ஆடை தொழில் துறை உலகத் தரமான பட்டு மற்றும் பட்டுப் பொருள் உற்பத்தி செய்ய முடியும். தரமும் உற்பத்தியும் மேம்படுவதால் ஒட்டுமொத்தமாக பட்டுப் பொருட்களின் ஏற்றுமதி அதிகரிக்கும்.
பண்டிட் தரம்ஷீல் சதுர்வேதி மறைவுக்கு பிரதமர் இரங்கல்

மதிப்புக்குரிய புகழ்பெற்ற சிந்தனையாளர், எழுத்தாளர் மற்றும் பத்திரிகையாளரான பண்டிட் தரம்ஷீல் சதுர்வேதி மறைவுக்கு பிரதமர் திரு. நரேந்திர மோடி இரங்கல் தெரிவித்துள்ளார். “காசியில் இருந்து சோகமான செய்தி வரப் பெற்றேன். மதிப்புக்குரிய புகழ்பெற்ற சிந்தனையாளர், எழுத்தாளர் மற்றும் பத்திரிகையாளரான பண்டிட் தரம்ஷீல் சதுர்வேதி மறைந்துவிட்டார். அவரது மறைவிற்கு என் இரங்கல்களைத் தெரிவித்துக் கொள்கிறேன். பண்டிட் தரம்ஷீல் சதுர்வேதியின் கூர்மையான வார்த்தைகளில் அமைந்துள்ள எழுத்துகள், நகைச்சுவைகள் போன்றவை பலதரப்பு வாசகர்களிடம் அன்பைப் பெற்றுத் தந்துள்ளன. அவரை இழந்து வாடுகிறோம்” என்று பிரதமர் கூறியுள்ளார்.
சபஹார் துறைமுக மேம்பாட்டிற்காக ஈரான் இஸ்லாமிய குடியரசுக்கு 150 மில்லியன் டாலர் கடன் ஏற்பாடுகளைச் செய்ய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற அமைச்சரவைக் கூட்டம் சபஹார் துறைமுக மேம்பாட்டிற்காக எக்ஸிம் வங்கியிலிருந்து ஈரான் இஸ்லாமிய குடியரசிற்கு 150 மில்லியன் அமெரிக்க டாலர் கடன் வசதியை ஏற்பாடு செய்து அந்த திட்டத்தை நடைமுறைப்படுத்த கப்பல் போக்குவரத்துத் துறை அமைச்சகத்தின் முன்வடிவிற்கு ஒப்புதல் அளித்தது. ஈரான் நாட்டில் பாரசீக வளைகுடாவிற்கு வெளியே அமைந்துள்ள இந்த சபஹார் துறைமுகம் இந்தப் பகுதியில் கப்பல் போக்குவரத்திற்கான வர்த்தகத்தை விரிவுபடுத்த உதவி செய்வதாக அமையும். இப்பகுதியில் வளர்ந்து வரும் வர்த்தகம், முதலீடு ஆகியவற்றிற்கு வழியமைக்கும் வகையிலும், இப்பகுதியில் இந்திய நிறுவனங்கள் தங்களது வர்த்தகத்தை அதிகரிப்பதற்கான வாய்ப்புகளை ஏற்படுத்தவும், ஈரானுடனும், இதர நாடுகளுடனும், குறிப்பாக ஆப்கானிஸ்தானுடனும் இந்தியா பேச்சுவார்த்தை நடத்தி வந்தது. மத்திய கப்பல், சாலைப் போக்குவரத்து மற்றும் நெடுஞ்சாலைத் துறைகளின் அமைச்சர் திரு. நிதின் கட்கரி அவர்கள் கடந்த 06.05.2015 அன்று ஈரானின் தனது சக அமைச்சருடன் இணைந்து இதுகுறித்த ஈரானுக்கும் இந்தியாவிற்கும் இடையேயான புரிந்துணர்வு ஒப்பந்தத்தில் கையெழுத்திட்டிருந்தார். இந்தப் புரிந்துணர்வு ஒப்பந்தத்தின்படி, சபஹார் துறைமுக வளர்ச்சியின் முதல் கட்டத்தில் இந்தியா இரண்டு கப்பல் தளங்களை உருவாக்கி செயல்படுத்த வேண்டும். 85.21 மில்லியன் அமெரிக்க டாலர் செலவில் உருவாக்கப்படும் இந்த இரண்டு தளங்களையும் பத்தாண்டு கால குத்தகையின்படி ஆண்டொன்றுக்கு வருடாந்திர வருவாய் செலவாக 22.95 மில்லியன் அமெரிக்க டாலர்களை இந்தியா ஈரானுக்கு வழங்கும். இந்த பத்தாண்டு குத்தகை காலத்திற்குப் பிறகோ அல்லது இரு நாடுகளின் பரஸ்பர ஒப்பந்தத்தின் அடிப்படையில் நீட்டிக்கப்படும் குத்தகைக் காலம் முடிந்த பிறகோ இந்த கப்பல் தளங்களின் தளவாடங்கள் ஈரானுக்கு மாற்றிக் கொடுக்கப்படும். இந்தப் புரிந்துணர்வு ஒப்பந்தத்தின் அடிப்படையில் 150 மில்லியன் அமெரிக்க டாலர் கடன்வசதிக்கு ஏற்பாடு செய்யுமாறு ஈரான் இந்தியாவை கேட்டுக் கொண்டிருந்தது. இந்தப் புரிந்துணர்வு ஒப்பந்தத்தின்படி முறையான ஒப்பந்தம் கையெழுத்தான பிறகு அதிகபட்சம் 18 மாதங்களுக்குள் இரண்டு கப்பல் தளங்களும் செயல்பாட்டுக்கு வரும். இந்த இரு கப்பல் தளங்களையும் மத்திய கப்பல்துறை அமைச்சகத்தின் கீழ் செயல்படும் இரு முக்கிய துறைமுகங்களான ஜவஹர்லால் நேரு துறைமுகக் கழகம் மற்றும் கண்ட்லா துறைமுகக் கழகம் ஆகியவை இணைந்து உருவாக்கியுள்ள இந்தியன் போர்ட்ஸ் க்ளோபல் பிரைவேட் லிமிடெட் என்ற நிறுவனம் செயல்படுத்தும். இந்தத் திட்டத்திற்கான இறுதி ஒப்பந்தத்திற்கு ஒப்புதல் வழங்கவும், இத்திட்ட அமலாக்க காலத்தில் ஏற்படும் எந்தவொரு பிரச்சினைக்கும் தீர்வு காணவும் உதவும் வகையில் மத்திய நிதியமைச்சர், வெளியுறவுத் துறை அமைச்சர், கப்பல் போக்குவரத்து அமைச்சர் ஆகியோருக்கு மத்திய அமைச்சரவை இப்போது அதிகாரம் வழங்கியுள்ளது. சபஹார் துறைமுக மேம்பாட்டுத் திட்டம் மற்றும் அது தொடர்பான செயல்களை அமலாக்குவதற்காக ஈரான் நாட்டில் ஒரு நிறுவனத்தை உருவாக்கிக் கொள்ளவும் மத்திய கப்பல் போக்குவரத்து அமைச்சகத்திற்கு மத்திய அமைச்சரவை அதிகாரம் வழங்கியுள்ளது.
ரக்ஷா பந்தன் பண்டிகை – பெண்கள் குழந்தைகள் பிரதமருக்கு வாழ்த்து

ரக்ஷா பந்தன் பண்டிகையை முன்னிட்டு சமூகத்தின் பல்வேறு தரப்பினை சார்ந்த பெண்களும் குழந்தைகளும் பிரதமர் திரு. நரேந்திர மோடியை இன்று அவரது இல்லத்தில் சந்தித்தனர். அப்போது பிரதமரின் கையில் அவர்கள் ராக்கி அணிவித்தனர். குழந்தைகளை வாழ்த்திய பிரதமர், இந்த பண்டிகையை முன்னிட்டு அனைவருக்கும் தனது நல்வாழ்த்துகளை தெரிவித்துக் கொண்டார். •••••••
இந்தியாவின் போட்டி ஆணையத்திற்கும், மொரீசியஸின் போட்டி ஆணையத்திற்கும் இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல் அளித்துள்ளது

ஏகபோகத்திற்கு எதிரான சட்டம் மற்றும் கொள்கையை மேம்படுத்துவதற்கும், வலுப்படுத்துவதற்குமான ஒத்துழைப்பு தொடர்பான இந்தியாவின் போட்டி ஆணையத்திற்கும், மொரீசியஸின் போட்டி ஆணையத்திற்கும் இடையேயான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. சர்வதேச வர்த்தகத்தை பாதிக்கும் போட்டிக்கு எதிரான கட்டுப்பாடுகளுக்குத் தீர்வு காண்பதும், இந்திய போட்டி ஆணையத்தால் போட்டிச்சட்டம் 2002-ன் அமலாக்கத்தை மேம்படுத்தவும், போட்டிக் கொள்கை பற்றிய புரிதலை அதிகப்படுத்தவும், திறன் கட்டமைப்புக்கும், தூதரக ரீதியிலான பயன்களைக் கொண்டு வரவும் இந்த ஒப்பந்தம் பயன்படும் என்று எதிர்பார்க்கப்படுகிறது. •••••••••••••••••
இந்தியாவின் முதல் பிரதமரான பண்டித ஜவஹர்லால் நேரு பிறந்த தினத்தன்று பிரதமர் மோடி அவருக்கு அஞ்சலி

இந்தியாவின் முதல் பிரதமரான பண்டித ஜவஹர்லால் நேரு பிறந்த தினத்தை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். “இந்தியாவின் முதல் பிரதமரான பண்டித ஜவஹர்லால் நேரு பிறந்த தினத்தை முன்னிட்டு அவரை நான் நினைவு கூர்கிறேன். சுதந்திர போராட்டத்தின் போதும் பிரதமராக பணியாற்றிய போதும் அவர் ஆற்றிய பங்கினை நாம் நினைவுகூர்வோம்” என்று பிரதமர் கூறியுள்ளார்.